b'\n_START_ARTICLE_\nCoiful rotatorilor\n_START_PARAGRAPH_\nCoiful rotatorilor sau coafa rotatorilor (abreviat CR) (\xc3\xaen englez\xc4\x83 rotator cuff) este o lam\xc4\x83 tendinoas\xc4\x83 care acoper\xc4\x83 fa\xc8\x9ba anterioar\xc4\x83, superioare \xc8\x99i posterioar\xc4\x83 a capsulei articula\xc8\x9biei um\xc4\x83rului. Este compus\xc4\x83 din tendoanele a 4 mu\xc8\x99chi: mu\xc8\x99chiul supraspinos (Musculus supraspinatus), mu\xc8\x99chiul infraspinos (Musculus infraspinatus), mu\xc8\x99chiul rotund mic (Musculus teres minor) \xc8\x99i mu\xc8\x99chiul subscapular (Musculus subscapularis). Prin ac\xc8\x9biunea acestor mu\xc8\x99chi se men\xc8\x9bine capul humeral \xc3\xaen articula\xc8\x9bia um\xc4\x83rului \xc8\x99i se asigur\xc4\x83 mi\xc8\x99carea bra\xc8\x9bului \xc3\xaen diferite direc\xc8\x9bii. Are un rol important \xc3\xaen func\xc8\x9bionalitatea um\xc4\x83rului \xc8\x99i reprezint\xc4\x83 o surs\xc4\x83 frecvent\xc4\x83 a durerii de um\xc4\x83r. Disfunc\xc8\x9bionalitatea coifului rotatorilor permite migrarea superioar\xc4\x83 a capului humeral datorit\xc4\x83 ac\xc8\x9biunii opozante a mu\xc8\x99chiului deltoid. Tendoanele coifului rotatorilor se pot rupe c\xc3\xa2nd sunt suprasolicitate sau lezate.'